作者:劉禹錫
標題:敬宗睿武昭湣孝皇帝輓歌三首
內容:寶曆方無限，仙期忽有涯。事親崇漢禮，傳聖法殷家。晚出芙蓉闕，春歸棠棣華。玉輪今日動，不是畫雲車。任賢勞夢寐，登位富春秋。欲遂東人幸，甯虞杞國憂。長楊收羽騎，太液泊龍舟。惟有衣冠在，年年愴月遊。講學金華殿，親耕鉤盾田。侍臣容諫獵，方士信求仙。虹影俄侵日，龍髯不上天。空餘水銀海，長照夜燈前。